Briežuciems
Šis raksts ir par ciemu. Par upi skatīt rakstu Griušļova. Briežuciems (latgaliešu: Brīžucīms), bieži arī Grūšļeva (Gryušļova), ir ciems Balvu novada Briežuciema pagastā un tā centrs. Izvietojies pagasta dienvidaustrumu daļā autoceļu V480 un V468 krustojumā 35 km no novada centra Balviem un 258 km no Rīgas. Briežuciemā atrodas pagasta pārvalde, tautas nams, bibliotēka, pasts, feldšeru punkts, veikals. Apbūvē dominē trīsstāvu daudzdzīvokļu mājas, ziemeļu daļā — «Līvānu māju» grupa. Ciems izveidojies pēckara gados kā Kvašņevas ciema padomes (no 1968. gada — Briežuciema ciema padome) un padomju saimniecības «Briežuciems» centrālais ciemats.